khistorydata/jeongjo-sjw-relations huggingface dataset:
정조 16년
壬子四月二十一日辰時上御熙政堂諸承旨持公事備局堂上引見輪對官同爲入侍時行左承旨趙心泰行右承旨李集斗左副承旨李晩秀右副承旨李百亨同副承旨徐榮輔假注書鄭尙愚趙台榮記注官安經心金良倜待敎徐有榘左參贊金華鎭行刑曹判書李敏輔漢城判尹金尙集兵曹判書李秉模訓鍊都正李漢豐漢城主簿李儀亨繕工副正曺允精司饔主簿金理一社稷令尹玄錫禁府都事宋彙敏司宰奉事柳承文判校孫碩周儀賓都事徐有升以次進伏訖上曰無大臣而行次對自有已例備堂中如有奏事之人以次陳達可也華鎭曰俄見備局文簿則皆大臣所可稟定者臣不敢擅自回啓而只有內需司田畓一事當仰奏矣華鎭曰頃因內需司所報牙山等三邑接界泥生作畓處折受宮房之有弊與否詳査狀聞之意分付該道矣卽見忠淸監司朴天衡狀本則以爲今此浦落泥生之地只是沔川牙山兩邑而幅圓廣闊尺量假令殆爲三百餘石落而見今民人輩築堰作畓處僅爲十餘石落此外則皆是陳棄之地雖在帳付之內便同空閑之土至於折受之爲弊與否博詢廣採民邑別無爲弊之端請令廟堂稟處矣道臣旣以民邑之無弊有所論啓則不必靳持往復大臣依此許施何如上曰依爲之出擧條敏輔曰鐵山前府使洪百游處賣鄕錢推給事尙未擧行臣不勝惶恐而百游係是朝官自臣府旣無推問之路百游之子已爲逃躱亦無捉得之望事甚可悶矣上曰朝令之下渠焉敢拒逆乎今日內準數徵給如復違逆則當移送王府嚴刑得情而後已以此知悉可也敏輔曰臣曹劇務不容一日瘝曠而參判新除參議在外俱未肅拜郞官之分掌曹務爲任尤緊而正郞李英敎佐郞鄭昌耆皆有實故呈旬不仕訟牒多滯合有變通兩郞竝姑改差何如上曰未肅拜堂上令政院牌招察任未及上來者申飭上來諸郞何必改差令該曹口傳相換可也出擧條秉模曰梨洞萬戶都啓移因南兵使狀啓纔蒙陞資之典萬戶係是堂下窠所當改差而當初差遣旣出特敎有難自下擅便敢此仰達矣上曰仍置可也出擧條秉模曰親臨試射事體至重而昨日試記中多有違式處臣則惶恐待罪當該他試官竝從重推考何如上曰依爲之卿亦推考可也出擧條秉模曰洪州民人等以高北面劃屬海美事爲呈備局多數上來本事便否已悉於大臣所奏設或有些少難便之端自有營邑民人之如是紛聒有關紀綱方自備局嚴飭下送而旣曰民情云故亦不敢不達矣上曰自聞右相筵奏已有持難之意初欲以鳧鶴續斷不若仍舊之爲可欲爲措辭下批未果況前此劃屬旣無其效則今於全一面過千戶之移屬決知其難便苟以船艙浦口爲念則但當還屬前劃之地只劃繫船之所而已豈可遽議於更付一面乎然民情如此則邑弊亦可知而本道有道伯尙無一張報備局又未見一言之條列登聞者湖西一道雖謂之無道伯可也日前以寺奴事纔有飭敎而浦民事又乃爾自此南顧之念食息豈少弛本事則大臣筵奏體重不可徑決卿退以此意傳于左右相爲先關飭道伯使卽首實狀聞仍陳割屬便否民人等之方農留京爲弊必不些卿其嚴飭當刻內逢授邸吏越送江外可也出擧條漢豐曰臣新自關西上來以道內武士事有所仰達矣淸南別付料之加設寔出朝家激勸之盛意孰不鼓動而第臣待罪兵使時詳探物情則近來業武者全無興起且其久勤當以十五六年計之故人皆不願每當抄上之時百計謀避及其上來後一番受由輒以過限見汰爲期北之南關雖未知何如而目今事勢不可無變通之道就其中減其額數一以速久勤之限一以除勤送之弊恐合事宜故敢此仰達矣上曰兵判亦陳意見可也秉模曰別付料目下稱冤在於日前孫碩周疏中久勤一事而究其本則似亦未必專由於此禁將變通之論非無意見而未創設時願其創設旣創設後更有希望自是理勢之必然則安知不減額之後反以減額爲抑菀之端乎姑觀來頭處之恐未晩矣上曰北道之龍興江以北以付料事大致鬧端先朝處分至嚴其後渠輩皆有抱才積薪之歎云故年前別創南關付料之式西之淸南一體定額意謂渠輩滿望欣心爭先來赴日前聞禁將之言甚以爲訝使之査奏更聞之疑晦轉甚若此則初何以必欲得之至有曾經道伯之筵奏乎旣定之式令不可續續更張大抵久勤一事姑無論銓曹之收用每後於京人及近地渠輩齎糧覉接動費屢數十歲貧者不能自存富實亦不堪其苦此皆由於收用不得其方而然其所興勸亦不獨在於初仕兵判旣承筵敎自今別加留意苟有可合之人何官不做拔例卽擬俾有慰悅遠人之實效若無節拍又當依舊兵判先以愜於物情之類待後日政隨窠收用南關淸南如此則北關淸北尤宜一視此意一體知悉可也出擧條上曰西北別付料之如是厭避必由於銓曹之不爲取用而然在先朝至有擢拜閫任之擧而今也則不然或不過官至部將等職而止渠輩之招冤固其宜也兵判有何意見乎秉模曰雖曰西北之人防禦營將等職視其人器而收擬恐無不可矣上曰在渠輩慰悅之道雖過於防禦營將何必靳持乎卿旣承下敎擇其可合者先以營將後日政擬入可也命次對諸臣先退上曰輪對官進奏職姓名所懷可也儀亨等以次仰奏職姓名仍奏曰無所懷矣命儀亨等先退命書傳敎曰雖以重事體之意有所處分不但生疎罪在於前諫長前承旨申獻朝等給牒敍用上曰左相則右相出仕後自可出仕姑不敦勉者意有在也限今月欲賜曲諒其間安心善攝事遣備郞傳諭至於右相事誠萬萬慨然昨出今引是豈成說乎今日國體自右相壞了以此意遣備郞亦爲傳諭可也命退承史以次退出
정조 16년
行都承旨金憙病行左承旨趙心泰坐行右承旨李集斗坐直左副承旨李晩秀坐右副承旨李百亨坐直同副承旨徐榮輔坐注書徐有聞別入直一員未差假注書鄭尙愚別入直趙台榮仕直事變假注書林漢浩仕
정조 16년
藥房提調金履素行左承旨趙心泰啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 16년
李集斗啓曰大司憲鄭存中未肅拜執義掌令一員未差掌令李泰賢持平鄭𣲚在外持平閔師宣呈辭監察茶時之意敢啓傳曰知道
정조 16년
傳于趙心泰曰左承旨右承旨左副承旨入侍
정조 16년
李百亨啓曰守令署經事命下已至多日尙未擧行事甚未安大司憲鄭存中掌令韓興裕大司諫申耆牌不進罷職傳旨及推考傳旨今方捧入而掌令李泰賢持平鄭𣲚獻納柳匡天正言朴載淳俱在外執義司諫未差只有持平閔師宣正言尹九宗二人無以備員署經云何以爲之敢稟傳曰已過多日尙未擧行此亦有關國體在外兩司許遞今日政差出待下批與在京人員牌招擧行
정조 16년
徐榮輔以弘文館言啓曰本館下番闕直事甚未安今日政新除授玉堂待下批仍卽牌招以爲推移入直之地何如傳曰允
정조 16년
有政吏批判書參判未差參議徐邁修右副承旨李百亨進以金履素爲吏曹判書啓曰新判書命招同參政事何如傳曰允又啓曰判書金履素牌招不進參判未差小臣獨政未安何以爲之敢稟傳曰只出緊任以洪檢爲大司諫爲執義權恢爲司諫沈鏗張錫胤爲掌令洪克浩爲持平金孝眞爲獻納李運行爲正言李魯述爲校理申馥爲修撰鄭毅祚爲吏曹佐郞兵批判書李秉模參判李鎭復病參議李濟萬入直進參知金載翼病行左承旨趙心泰進副護軍鄭駿采柳雲羽洪彦喆任長源副司直成彦檝副司果李之耼申馥竝單付
정조 16년
傳于趙心泰曰同副承旨入侍
정조 16년
以咸鏡監司李文源狀啓永興本宮後麓防築畢役事傳于徐榮輔曰工役順成差使員鄭麟采加資道臣及地方官卽職分內事勿論董役校吏分等狀聞則當論賞本府民人之無價赴役效勞不些況豐沛舊里乎有土者結錢一年條蕩減無土者新還除耗使役船隻特蠲兩等稅事令廟堂行會
정조 16년
李百亨啓曰連山縣監申在維憲府則纔已署經諫院則大司諫洪檢司諫權恢獻納金孝眞牌不進推考傳旨及罷職傳旨今方捧入而正言李運行在外只有正言尹九宗一人不得署經云大司諫更卽牌招以爲備員署經之地何如傳曰一守令署經如是曠日此亦事體所關在外及違牌諸臺許遞政官待明朝牌招以在京無故人差出待下批牌招又以在外人擬入致有更煩酬應則銓官難免其責各別嚴飭銓曹
정조 16년
李百亨以弘文館言啓曰新除授修撰李殷模時在京畿驪州地經筵入番事緊請斯速乘馹上來事下諭傳曰依啓
정조 16년
李集斗以兵曹言啓曰御營廳哨官禁軍遞兒窠今方有闕矣依節目別將與該營中軍眼同取才以其居首者塡差之意敢啓傳曰知道
정조 16년
徐榮輔以漢城府言啓曰本府過婚過葬草記傳曰今年各部擧行之不如昨年業已知之欲待卿府草記處之各部官員等爲先拿處更令嚴飭誠心搜訪限以三十日過限後捧傳旨事令政院該房知悉可也事命下矣依下敎招致各部官員以傳敎內辭意另加嚴飭使之逐戶摘奸多岐採探以爲一分對揚之意面面申諭而各部成冊今纔齊到竝與夏等擧行者報來故別單書入之意敢啓傳曰知道拿處事更觀前頭勤慢捧傳旨可也
정조 16년
李集斗以義禁府言啓曰張集紹告身盡行追奪又五年禁錮忠淸道牙山驛長時驛徒三年定配洪守榮告身盡行追奪沈銖笞五十收贖解見任別敍朴宗明杖八十以公罪收贖照律草記批旨內如有功議各減一等事命下矣張集紹曾祖世明靖社功臣洪守榮五代祖萬容保社原從功臣朴宗明七代祖東亮扈聖功臣云竝功減一等張集紹告身盡行追奪又五年禁錮徒二年半定配洪守榮奪告身四等朴宗明杖七十以公罪收贖沈銖六代祖愊扈聖功臣靑陵府院君八寸親云功議各減一等笞三十收贖附過還職之意敢啓傳曰知道
정조 16년
壬子四月二十二日卯時上御重熙堂左承旨右承旨左副承旨入侍時行左承旨趙心泰行右承旨李集斗左副承旨李晩秀記事官徐有聞記注官安經心金良倜以次進伏訖上命書傳敎曰昨日則右相未及還齋故使之後日政受薦矣吏曹判書有闕政事當日爲之左相之如是固執誠萬萬過矣左相引義不薦則下位該相豈可獨爲乎如是而何時出場須勿加前安心薦擧事令進去政官傳諭于左相仍令政官待左相議薦然後轉進右相家事分付命心泰等讀公事書判付訖命退承史以次退出
정조 16년
行都承旨金憙病行左承旨趙心泰病行右承旨李集斗坐左副承旨李晩秀坐直右副承旨未差同副承旨徐榮輔坐直注書徐有聞病一員未差假注書鄭尙愚仕趙台榮仕直事變假注書林漢浩仕
정조 16년
李集斗啓曰禁衛營將官來言今日本營軍兵日次私習及中日設行云矣敢啓傳曰知道
정조 16년
李集斗啓曰御營廳將官來言今日本廳軍兵日次私習及中日設行云矣敢啓傳曰知道
정조 16년
以香室咸興本宮永興本宮濬源殿遣禮曹判書酌獻禮受押單子傳于李晩秀曰親押
정조 16년
以雜科出身唱榜後肅拜傳于李晩秀曰承旨率領來待譯科之親試功令卽古例也近於式年每欲遵行者出於述古之意該院提調使之同爲來待
정조 16년
李晩秀啓曰吏曹判書金履素參議徐邁修再牌不進推考傳旨及罷職傳旨今方捧入而開政命下之後如是違牌不卽擧行事甚未安所當更請牌招而係是一日三牌何以爲之敢稟傳曰參議只推與判書更爲牌招
정조 16년
有政吏批判書金履素牌不進參判未差參議徐邁修左副承旨李晩秀進啓曰判書金履素牌不進參判未差小臣獨政未安何以爲之敢稟傳曰只出緊任以申應顯爲大司憲尹行元爲大司諫崔烜爲執義尹行履爲司諫柳爲掌令李東埴爲持平朴瑞源爲獻納朴孝成爲正言定平府使鄭麟采今加通政加資事承傳以宋文述爲景慕宮令
정조 16년
兵批判書李秉模參判李鎭復病參議李濟萬入直進參知金載翼病同副承旨徐榮輔進僉知單鄭信達副護軍李周顯李泰賢副司直鄭存中洪檢金孝建柳匡天洪克浩鄭𣲚副司果朴載淳李運行竝單付傳于李集斗曰禁堂中時帶將任人許遞今日政差出再政以洪明浩爲同義禁傳于徐榮輔曰當該承旨遞差
정조 16년
徐榮輔以弘文館言啓曰新除授校理李魯述時在京畿驪州地修撰申馥時在慶尙道安東地經筵入番事緊請竝斯速乘馹上來事下諭傳曰依啓
정조 16년
李集斗以都摠府言啓曰副摠管洪明浩以漢城府左尹本府坐起事晝仕出去之意敢啓傳曰知道
정조 16년
徐榮輔以刑曹言啓曰臣與漢城判尹臣金尙集會同開坐督徵洪百游略先捧錢又使舍儈斥賣百游所居家舍而零數則以田畓文券亦爲區處充備五百五十兩元數後鐵山人鄭機招致曹庭照數出給之意敢啓傳曰知道名以徵給若或虛實相蒙卿等難免其責以此知悉意或渠果無麵不托不能嚴飭矣渠旣足有辦備之勢云而今始備給萬萬可駭洪百游事當令該道拿致營門決杖定配而前已勘罪亦云備給以近日不卽擧行罪移送王府嚴杖以懲虐民之習
정조 16년
李晩秀以義禁府言啓曰濟州前牧使李運彬今已拿囚依前下傳敎內辭意嚴刑極邊減死圍籬安置擧行之意敢啓傳曰知道
정조 16년
執義崔烜掌令柳獻納朴瑞源校理金羲淳正言朴孝成啓曰請黜置罪人鄭致達妻亟令王府快正典刑請物故罪人德相亟施孥籍之典請逆賊尙喆依律處斷十六字刀割答曰不允第三件事亟停勿煩七字刀割執義崔烜掌令柳獻納朴瑞源正言朴孝成啓曰請遲晩後物故罪人啓能亟施孥籍之典趾賊等凶種夬施邦刑養遂獻遂會遂李觀源竝令王府設鞫得情請夏賤子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法請遲晩罪人宇鎭捧根脚夬正王法請放逐鄕里罪人金重淳趙德涵亟令王府設鞫嚴問夬施當律措辭現上答曰不允執義崔烜掌令柳啓曰請爲奴罪人河翼龍亟令王府設鞫得情夬正王法措辭現上答曰不允獻納朴瑞源正言朴孝成啓曰請爲奴罪人河翼龍亟令王府設鞫得情夬正王法請逆賊尙魯亟施孥戮之典措辭現上答曰不允
정조 16년
吏曹判書金履素疏曰伏以皇天默佑元子宮尺衣漸長岐嶷之姿天成溫文之質日就區區歡忭帀域惟均臣經歲燕塞日夕戀慕歸瞻觚稜舞蹈益切仍伏念臣猥膺專對之任幸免辱命之辜反面未旬日仍叨保護之職獲躡診筵得伸逖違之忱滿心榮感攢手頌禱竊自期頻瞻密邇之天庶效殫竭之願乃者天官新命忽下於此際昨今恩召徒事違傲隆恩虛辱義分虧壞臣罪至此益無所逃今臣所以不避瀆擾敢暴衷懇者實是仰恃父母之慈庶蒙終始之恩故耳蓋臣曾於是職屢荷體諒之洪私乍授旋遞俾全株守臣嘗以爲從玆以往不復廁跡於睢盱之場以卒我聖上天地生成之澤今玆誤恩之復加寔出料外臣跼天蹙地無所措躬而益自悼平日忱誠猶未仰格於日月之明也設令臣從前盤礴許久承當名器之累玷瘡疣之百出有不可勝言而況今俗習之日下物情之難平比諸年前又不啻倍蓰則以臣綿弱之力崎嶇之跡其何以調劑酸醎之味對揚德意恢拓鈍滯之見全保微躬哉只見其臨事僨誤隨處罣礙重得罪於聖明之世而已臣決知其如此而貪榮饕恩諉之以怵畏揚揚殫冠恬不爲恥則前後兩截之譏猶屬臣身固不足恤其於辱淸朝而累聖德何哉百爾思量寧伏逋慢之誅實不忍孤負洪造玆敢冒萬死疾聲呼籲以我殿下曾前曲保之聖念必不待臣言之畢而有所矜允矣且念臣受恩罔極致位至此頂踵毛髮罔非陶鑄涓埃圖報一心如丹而其奈賦性儱侗處事昏憒至於年前西藩時事而尤無以自解矣蓋於伊時臣若彈壓於未然之前懲礪於方始之際則定民之罹苦豈如彼哉罪合重律恩止薄竄而當時判付辭敎至今擎讀感涕無從臣雖殞結莫報萬一每回念及不覺悚然而驚瞿然而訟而重違拂拭之恩復廁簪紳之列顧瞻周行不禁面騂況玆天官長席尤豈可抗顔冒據權衡人物也哉由前由後義在必遞伏乞聖明特賜諒察亟命鐫改以重公器以安私分焉臣無任屛營祈懇之至答曰省疏具悉卿其勿辭行公
정조 16년
行大司憲鄭存中疏曰伏以鍾漏之戒古訓莫嚴臺閣之職責任自別雖使臣年紀不至甚衰情勢無所可言都憲淸顯非可擬議而矧今情病俱苦人器不稱者乎噫此任之難愼厥惟久矣蓋自國初至于先朝乙巳庸是職而晉秩者纔一二數焉臣之祖父臣亨益時以中批寵擢都憲感激恩數惟懷圖報不計禍福有事輒陳寸忱如丹可質彼蒼平日提耳之訓勉其有懷無隱雖以無似如臣習聞其緖餘粗知以直道自勵矣不幸立朝晩暮隨事齟齬曾忝諫長自速僇辱撻市之恥尙切騂顔臺端一步鐵限千重今雖欲强策衰朽追繼言議而自恨其無路矣生無以報答聖主死無以歸見先祖區區情踪已蒙聖明之俯燭鞶帶之褫不待煩縷可卽許解而斷斷憂愛之忱實有所隱默不得敢此冒昧而附陳非敢以臺閣自居欲盡言責也惟聖明試垂察焉噫昨日次對之命下也丹扆整待赤舃逡巡廟務之講未聞卿宰之會且歸伏想乙丙之枕益復靡安於今宵矣臣之所以起而繞壁坐而達曙者豈眞爲紀綱之虧損也哉今日朝象之如是泮渙實緣堂錄猥雜物情未叶一番改圈暸若參衡且圈中諸人旣多一時之選無容更借於異代則豈可任其引義却步徒曠啓沃之重任耶伏願聖上亟下成命如例改圈嚴其存拔使處分毋或涉於小不忍紀綱仍而至於大振刷朝著之紛鬧獲靖宸扆之酬應少紓則國家幸甚臣民幸甚無任屛營祈懇之至答曰省疏具悉本館改圈無近例況都堂改錄乎大臣之箚猶不許況卿疏乎
정조 16년
壬子四月二十三日卯時上御熙政堂雜科入格人入侍時右副承旨李百亨同副承旨徐榮輔記事官徐有聞記注官安經心金良倜以次進伏訖上曰右承旨左副承旨司譯提調入侍可也賤臣承命出傳行右承旨李集斗左副承旨李晩秀司譯提調李祖源以次進伏上曰雜科入格人使之以次列立於庭上司譯科次次進前奏姓名仍以渠之入格講章誦奏又以漢語淸語蒙語倭語互相問答後旋以東音解奏事分付可也譯科李永運醫科趙益洵律科孔熙門陰陽科金振采等以次進奏訖上敎祖源曰蒙語尤不成樣必須另飭可也祖源曰當依下敎爲之而第聞渠輩公論則所謂譯科無願爲者云今番考試時亦且艱辛充額其平日不爲工業可以推知實爲可悶矣上曰二十五人中如有自願應製者給試紙筆墨使之製呈可也祖源承命出傳上曰自願者爲幾人乎榮輔曰爲十二人矣上曰醫科則問行用已誦之萬方文律科則問律名陰陽科則問擇日法可也榮輔承命以次詢問訖上曰譯科十二人應製試券同副與司譯提調同坐收捧可也上曰吏曹參議只推與判書更爲深報出榻敎上曰前副修撰洪大協敍用兵曹軍色郞廳仍任其外郞廳令該曹口傳差出出榻敎命讀公事書判付訖仍命退承史以次退出
정조 16년
行都承旨金憙病行左承旨趙心泰坐直行右承旨李亨元未肅拜左副承旨尹㬦未肅拜右副承旨李喆模坐直同副承旨尹弼秉坐注書徐有聞病一員未差假注書鄭尙愚仕趙台榮仕直事變假注書林漢浩仕
정조 16년
趙心泰啓曰大司憲申應顯未肅拜執義崔烜掌令沈鏗柳持平閔師宣呈辭持平李東埴傳旨未下監察茶時之意敢啓傳曰知道
정조 16년
傳于趙心泰曰承旨前望單子入之待下批牌招察任承旨前單子入之趙衍德落點
정조 16년
傳于趙心泰曰右承旨左副承旨同副承旨與未肅拜承旨許遞前望單子入之待下批牌招察任承旨前望單子入之李喆模申耆金孝建申獻朝落點
정조 16년
趙心泰啓曰新除授承旨申耆李喆模方在罷散中何以爲之敢稟傳曰敍用以右承旨申耆右副承旨申獻朝同副承旨金孝建等牌不進罷職傳旨傳于趙心泰曰竝許遞前望單子入之待下批牌招察任承旨前望單子入之李亨元尹㬦尹弼秉落點
정조 16년
傳于李喆模曰左承旨入侍
정조 16년
傳于李喆模曰禁直文臣應製居首箋三下兵曹佐郞朴孝成紙二卷筆二枝墨二笏次上兵曹正郞鄭東榦紙一卷賜給
정조 16년
傳于李喆模曰兵曹正郞洪大協牌招來待
정조 16년
傳于李喆模曰左承旨與御史入侍
정조 16년
傳于李喆模曰明日親押後當由逌瞻門展拜景慕宮該房知悉
정조 16년
傳于李喆模曰明日出宮門路以協陽門爲之
정조 16년
傳于趙心泰曰明日出宮門路以弘化門爲之
정조 16년
以大司諫尹行元司諫尹行履持平李東埴牌不進罷職傳旨傳于趙心泰曰只推
정조 16년
吏曹口傳政事以李升運李運行爲兵曹佐郞
정조 16년
傳于趙心泰曰坐直承旨入侍
정조 16년
趙心泰以義禁府言啓曰刑曹草記批旨內洪百游移送王府嚴杖以懲虐民之習事命下矣洪百游今方待命拿囚之意敢啓傳曰知道
정조 16년
壬子四月二十四日酉時上御重熙堂左承旨與御史入侍時行左承旨趙心泰假注書趙台榮記注官金良倜承膺祚御史洪大協以次進伏訖上敎大協曰卽見東伯狀本則杆城郡失火如是夥然言念民事誠極矜悶方以爾差下御史使卽下送被災民人安集慰諭其所措處之道安接之方必須悉心擧行可也上曰東伯狀啓先爲詳見可也大協進見狀啓訖上命書傳敎曰杆城之民年前被歉之餘尙未蘇起心常矜悶見邑倅輒勉懷撫之政今聞該郡被燒民戶至過百餘人命之皆得生存殊甚萬幸方農失巢頷顑顚連之狀如在目中大抵該郡之戶日益縮民日益困者專由於安集不得其方去者不來留者隨去而然若無大加顧恤邑何以爲而民何以生乎被燒民人應式外新舊還上及雜役京外納身布稅大同米木錢結錢山稅海稅之諸凡出於民者限一年特竝蕩減外此蘇殘救瘼之方御史詳探馳啓以爲隨卽措處之地不得不登時擧行之事仍令御史便宜救活以其緣由追後狀聞隣族救助無辜者俱被其害尤豈不切矜乎合施之實惠有非遙度可決至於年來逃戶之招來殊非激勸之擧可責實效此則稍待御史之條列陳聞後處決者且聞襄陽之被燒亦過五十戶其在一視之政不可一爲一否高城卄餘戶雖曰數少不但壤接隣近方農失所一也應式外亦爲別給米包大中戶還上停退身布雜役勿論小殘獨戶一竝勿論其餘蘇救之政一皆付之御史江原道杆城襄陽高城等邑慰諭御史以兵曹正郞洪大協差下當日廳朝待城門開星火馳至三邑慰諭安接見結構就緖還朝俾本邑之民無或有一夫一婦不獲之歎事令御史知悉上曰此傳敎依諭書例正書安寶立於道前御史後陪而去可也大協曰錢穀間如有不得不先爲劃給者則當何以爲之乎上曰古人有矯制發倉之擧此則諫其事勢先擧行後狀聞未爲不可也上曰御史有軍官啓請之例仍爲啓請可也大協曰前中軍洪龍健方欲帶去矣上曰唯上曰杆城之邑不可不大加變通使前此流戶及隣民聞風而還集顯有蘇完之擧其所擧行凡事須皆自斷處之可也命退諸臣以次退出
정조 16년
行都承旨金憙病行左承旨趙心泰坐右承旨申耆坐直左副承旨李喆模坐右副承旨尹弼秉坐直同副承旨金孝建坐注書徐有聞病一員未差假注書鄭尙愚仕趙台榮仕直事變假注書林漢浩仕
정조 16년
上詣景慕宮入齋室後內閣政院玉堂藥房口傳問安答曰知道展拜罷後內閣政院玉堂藥房口傳問安答曰知道還內後內閣政院玉堂藥房口傳問安答曰知道
정조 16년
尹弼秉啓曰大司憲未差執義崔烜掌令沈鏗持平閔師宣呈辭掌令柳疏批未下持平一員未差監察茶時之意敢啓傳曰知道
정조 16년
趙心泰啓曰備邊司郞廳來言今日賓廳日次而親押相値不得來會云矣敢啓傳曰知道
정조 16년
傳于趙心泰曰未肅拜承旨許遞前望單子入之待下批牌招察任
정조 16년
承旨前望單子入之申耆金孝建落點
정조 16년
傳于趙心泰曰未肅拜兵曹郞廳改差令該曹口傳差出
정조 16년
吏曹口傳政事以申光河爲兵曹佐郞
정조 16년
傳于申耆曰左承旨右承旨入侍
정조 16년
以忠淸監司朴天衡狀啓連原察訪鄭東愼到任事傳于金孝建曰其間果已悉心措救人皆安接家亦結構乎此察訪無異特揀則其所擧行之勤勵意當自倍他人以此意申飭仍以目下民情報營後狀聞事回諭
정조 16년
兵曹口傳政事副司直李晩秀徐榮輔
정조 16년
趙心泰以訓鍊都監言啓曰今四月二十五日景慕宮展拜時因兵曹節目金虎門軍三十名除出把摠申光輅哨官兪鉉商率領挾輦侍衛金虎門軍五十名哨官金弘喆率領出付排立當次營門還宮後還入直所而竝待標信擧行之意敢啓傳曰知道
정조 16년
趙心泰以御營廳言啓曰今四月二十五日景慕宮展拜時依兵曹節目金虎門集春營入直軍各五十名除出大將臣李邦一率領弘化門外分左右排立東營入直軍三十名除出入直把摠李仁默率領宮大門外把守而竝待標信出用解嚴後各還本處入直之意敢啓傳曰知道
정조 16년
壬子四月二十五日卯時上御重熙堂御史入侍時行左承旨趙心泰右承旨申耆記事官徐有聞記注官金良倜承膺祚御史洪大協以次進伏訖上命耆書傳敎曰杆城之民年前被歉之餘尙未蘇起心常矜悶見邑倅輒勉懷撫之政今聞該郡被燒民戶至過百餘人命之皆得生存殊甚萬幸方農失所頷顑顚連之狀如在目中大抵該郡之戶日益縮民日益困者專由於安集不得其方去者不來留者隨去而然若無大加顧恤邑何以爲而民何以生乎被燒民人應式外依西北別給米包之例新舊還上及雜役京外納身布稅大同米木錢結錢山稅海稅之諸凡出於民者限一年特竝蕩減兩驛民戶亦依此例而仍令廟堂給代公用之需外此蘇殘救瘼之方御史詳探馳啓以爲隨卽措處之地不得不登時擧行之事仍令御史便宜救活以其緣由追後狀聞隣族救助無辜者俱被其害尤豈不切矜乎合施之實惠有非遙度可決至於年來逃戶之招來須有激勸之擧可責食效此則稍待御史之條列陳聞後決處者且聞襄陽之被燒亦五十戶其在一視之政亦不可一爲一否高城卄餘戶雖曰數少不但壤接隣近方農失所一也應式外亦爲別給米包大中戶還上停退身布雜役勿論小殘獨戶一竝勿論其餘蘇救之政一皆付之御史江原道杆城襄陽高城等邑慰諭御史以兵曹正郞洪大協差下當日辭朝待城門開星火馳至三邑慰諭安接見結構就緖還朝俾本邑之民無或有一夫一婦不獲之歎事令御史知悉仍敎大協曰爾必盡心對揚使東民知朝家憧憧予意可也大協起伏上命耆書榻敎曰未肅拜臺諫許遞命讀公事書判付訖命退承史以次退出
정조 16년
壬子四月二十五日卯時上詣仁政殿月臺親押入侍時行左承旨趙心泰右副承旨李喆模同副承旨尹弼秉注書徐有聞假注書趙台榮記注官金良倜承膺祚待敎徐有榘以次侍立上具翼善冠衮龍袍乘輿出協陽門肅章門入仁政門詣仁政殿月臺降輿陞座親押時至上親押咸興永興本宮濬源殿遣禮判攝行酌獻禮祝文仍傳香祝訖降自東階詣祗迎所祗送香祝訖心泰曰今日動駕時藥房都提調朴宗岳提調金履素副提調金憙俱爲病未仕進駕前問候不得爲之敢此仰達矣上曰提調牌招可也出擧條上乘輿入萬安門還內諸臣退出
정조 16년
壬子四月二十五日辰時上詣景慕宮展拜入侍時行左承旨趙心泰右承旨申耆左副承旨李喆模右副承旨尹弼秉同副承旨金孝建假注書趙台榮記注官金良倜承膺祚待敎徐有榘以次隨駕上具翼善冠衮龍袍乘輿出萬安門仁政門由建陽門出弘化門入逌瞻門詣齋殿外降輿入齋殿少頃出東狹門入就板位行再拜禮仍詣廟內奉審還詣齋殿少頃出西狹門乘輿出逌瞻門入弘化門由建陽門入協陽門還內諸臣退出
정조 16년
行都承旨金憙病行左承旨趙心泰奉命在外右承旨申耆坐左副承旨未差右副承旨尹弼秉坐直同副承旨金孝建坐直注書徐有聞病一員未差假注書鄭尙愚仕趙台榮仕直事變假注書林漢浩仕
정조 16년
尹弼秉啓曰卽見平安監司洪良浩龍川府薪島搜討事狀啓則多有水沈傷汚處所當還下送而係是邊情雖不得不捧入當時不能檢飭之失在所難免推考警責何如傳曰允
정조 16년
以訓鍊都監把摠望單子傳于金孝建曰昨冬大政除拜後旣因特敎改差則例不可收資每欲下敎而未果申光輅仍資此後如以親年特敎曲諒者加資勿收事分付該曹申光輅之代卽令差出受點
정조 16년
刑曹前望單子入之參判李祖源參議李百亨落點
정조 16년
漢城左尹前望單子入之李亨元落點
정조 16년
傳于申耆曰不當稟而煩稟欲爲替行掌務官之事乎在院承旨推考當該承旨遞差昨日日次問安如不欲入來提調副提調許遞前望單子入之
정조 16년
內醫院提調前望單子入之提調鄭昌順副提調趙心泰落點
정조 16년
傳于尹弼秉曰坐直承旨入侍
정조 16년
申耆以禁衛營言啓曰來閏四月當六番中部前司屬京畿五哨軍兵逢點實數六百五十二名已爲點閱整齊來閏四月初一日與內外各處入直將官軍兵等依例替代後舊軍放送之意敢啓傳曰知道
정조 16년
申耆以禁衛營言啓曰來六月當六番中部左司屬京畿五哨軍兵來五月二十五日京中逢點依例準二朔立番之意本道監司處預爲知委何如傳曰允
정조 16년
申耆以御營廳言啓曰本廳來閏四月五月兩朔應立中部右司屬忠淸右道五哨軍兵六百五十二名已爲逢點整齊矣閏四月初一日與中司軍兵替代立番後舊軍放送之意敢啓傳曰知道
정조 16년
申耆以御營廳言啓曰本廳來六月七月兩朔應立中部後司屬忠淸右道五哨軍兵五月二十五日京中逢點六月初一日與右司軍兵當爲替代立番趁期調送事本道監兵使處依前知會之意敢啓傳曰知道
정조 16년
申耆以濬川司言啓曰濬川畢役之意敢啓傳曰知道
정조 16년
申耆以義禁府言啓曰時囚罪人洪百游嚴杖以懲虐民之習事命下矣洪百游嚴杖一百放送何如傳曰允
정조 16년
申耆以義禁府言啓曰時囚罪人李運彬嚴刑一次平安道碧潼郡減死圍籬安置以前下承傳內辭意具罪目依例發遣府都事押送配所與地方官眼同擧行何如傳曰允
정조 16년
右議政朴宗岳疏曰伏以臣之去就迫隘惶蹙若窮人之無所歸欲進則當初惹起事端者臣也情踪之難安也不幸也已不可勝言而中間請改圈事者亦臣也誠意淺薄未能格天旣未蒙兪音而徒令圈中二十八人瓦玉不分出處未決如許國體如許官方四百年以來所未有者也一則臣罪二則臣罪而臣獨揚揚貪戀自同無故則臣雖恬然人謂斯何欲退則向日聖敎至截且嚴臣滿心惶懍覓死不修泥首司敗恭竢處分而不惟不加之譴何伏蒙勿待命之敎昏夜之中更請恩譴有非臣分之所敢出故伈伈泄泄退伏私次而寢食不安如負大何眞所謂觸藩之羊進退兩難中鉤之魚呑吐不得者也噫我聖上曲費造化過加拂拭而擢置輔相之任者謂臣有一半分可取與之代天工而共天職熙庶績而平物情耳臣之忝叨今易三箇月而無一言建白無一策區劃隨處憒憒瘡疣百出而畢竟無中生事爲世機括古人以伴食中書爲羞恥而臣則毁瓦畫墁有害無益論其辜負則比之伴食殆有甚焉言念及此惶汗浹背誠不知措躬之所釋負一念不啻如縛者之求解渴者之思飮此際伏見前銓堂聯疏則遣辭深緊臣何敢諉之於無所撞着而有所自恕乎此亦臣難進之一端仍伏念臣以庸陋之質滓穢之賤猥蒙再造之恩濫躋三事之列則特達之知爰立之寵求之千古殆罕其儔苟使臣頑如木石無一端省覺則已矣秉彝之衷同得于天臣誠何心生逢聖世受恩罔極而全昧盡瘁之大義徒占便宜之下策一箚二箚不避瀆擾之誅百言千言惟冀鞶帶之褫乎求之天理人情寧有是也寧有是也究其情則實有所萬萬不可强者存亦可謂窮且慼矣且臣所患痰眩之症當此換節之交斗致添苦宛轉枕席而兼以眞元之澌敗外氣之闖入時日之內萬無起動之望明日卽藥院問安日次而束帶强赴末由其路情虧禮闕益增罪戾臣於保護之任毋論本職有無及情地淺深而筋力奔走以效塵露斷斷血衷可質神明而適會疾病之危苦以致職事之瘝曠有臣如此生亦何爲伏惟我聖上天地於臣父母於臣終不忍擯之斥之猶欲薰沐而器使之則犬馬之齒不至耄荒病瘳之期自有先後容貸他日有命必竭蹶有事必殫渴夷險一節生死向前今此區區哀懇非出肝膈而徒爲邊幅則是欺天誣上非但天必厭之抑亦人將不食臣豈忍爲此也玆不得不冒死呼籲於黈纊之下伏乞聖慈俯垂矜憐亟許遞改仍治臣猥越之罪以嚴邦憲以安私分千萬幸甚臣無任屛營祈懇之至答曰省疏具悉卿懇箚猶過矣況疏乎例讓且不可況質言乎卿雖日上十疏百箚決無副施之道則徒歸於空費閑商量是豈具瞻之地務實之政乎卿其安心勿辭竢少間卽起視事仍傳曰此批答遣史官傳諭
정조 16년
壬子四月二十六日卯時上御誠正閣右副承旨入侍時右副承旨尹弼秉假注書鄭尙愚記注官金良倜承膺祚以次進伏訖上命讀公事書判付訖上曰右承旨入侍出榻敎賤臣承命出傳右承旨申耆進伏以六曹漢城府坐不坐單子命書傳敎曰除拜有日尙不出肅行吏曹判書金履素推考申飭行公仍爲牌招詞訟劇地委屬可悶衆所共知實故及在外人時帶摠管人竝許遞前望單子入之待下批一體牌招昨於宮班見之而近日賓對每爲懸病事體所在殊甚未安戶曹判書趙鼎鎭推考此後申飭命退承史以次退出
정조 16년
壬子四月二十六日申時上御重熙堂坐直承旨入侍時同副承旨金孝建假注書趙台榮記注官金良倜承膺祚以次進伏訖上命孝建書右議政朴宗岳疏批訖上曰成均館久任郞廳以入直發牌使之待令事分付可也命退承史以次退出
정조 16년
行都承旨金憙病行左承旨趙心泰奉命在外右承旨申耆坐直左副承旨未差右副承旨尹弼秉坐同副承旨金孝建坐直注書徐有聞病一員未差假注書林景鎭仕鄭尙愚仕直事變假注書林漢浩仕
정조 16년
藥房提調鄭昌順右副承旨尹弼秉啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 16년
金孝建啓曰大司憲未差執義崔烜掌令沈鏗持平閔師宣呈辭掌令柳疏批未下持平一員未差監察茶時之意敢啓傳曰知道
정조 16년
申耆啓曰來初一日輪對日次矣敢稟傳曰爲之
정조 16년
申耆啓曰假注書趙台榮身病猝重勢難察任今姑改差何如傳曰允
정조 16년
傳于申耆曰七言百韻古詩應製居首二下一佐郞申光河二下檢書官朴齊家三上一檢校直閣李晩秀三上承旨尹弼秉兼檢書官李德懋柳得恭更試後當論賞三中承旨金孝建紙二卷筆三枝墨二笏三下前奉敎洪樂游紙一卷筆二枝墨一笏次上承旨李集斗檢校直閣徐榮輔前奉敎李重蓮承旨李百亨佐郞鄭觀輝承旨申耆注書徐有聞正郞鄭東幹前檢書官李藎模各紙一卷賜給
정조 16년
金孝建以吏曹言啓曰今此景慕宮朔祭獻官實預差時無職名令該曹口傳付軍職何如傳曰允
정조 16년
兵曹口專政事副司直李集斗洪明浩
정조 16년
掌令柳疏曰伏以太常卽祭享物種封進之寺而臣待罪久任郞時曾有愚見今此條陳焉大小麥薦新例自嶺南封上而景慕宮本無元封上每以太廟封餘封進事面之苟艱莫甚臣謂下詢本寺提擧以爲別般磨鍊之地而且祭享物種中上末最緊重者造果之生熟專在於上末之好否而貢人輩元無備置之事隨封隨貿於江上各處已欠精潔之道亦爲生頉之端倘使貢人輩貿置新麥隨用進排則恐無欠敬之歎而貧殘貢人預賣年條於均廳以致貢價之不得趁時上下云臣謂令該廳退年條從便先下以爲莫重祭物無弊奉行之地宜矣此後則嚴飭該廳與貢人處使不得賣買年條則庶無如前之弊矣且臣於目下有不勝駭憤者禮曰事君有犯而無隱凡人臣告君之辭當明白說去使人人見而易知而日昨前正言柳星漢之疏外要匡救之名內售眩惑之計語頗疑晦跡涉閃忽是豈有犯無隱之義乎如此不正之類不可廁於言官之列臣謂前正言柳星漢爲先施以削黜之典斷不可已也仍伏念臣性鈍識淺屢叨言地輒致做錯臺端一步臣所自劃而新除適降於泮中持被之時庚牌踵臨怵分畏義不敢違傲暫肅恩命而自顧情踪蹲冒乖防伏乞天地父母亟遞臣見帶之職以安私分千萬幸甚臣無任云云省疏具悉薦獻大小麥事聞甚屑越此外又有如許物種乎苟欲釐正在所審愼令廟堂問于該寺卽爲草記祀享所用造果事爾旣來自太常必知委折亦令廟堂詳問草記柳星漢事掌試還朝後書啓純是鄕闇召見問之亦果然今番以由中不外飾等語批其疏者此也大抵浮言之卷傳固知出於譸張之舊時餘習而旣聞之然卽告之此非無隱而何其所示可不惟惜卵而然以是上款事何等至重至敬不敢道不忍言而下語全欠致察猶付之鄕闇之科者自有斟量者存爾其勿辭察職
정조 16년
行都承旨金憙病行左承旨趙心泰奉命在外右承旨申耆坐左副承旨申獻朝坐直右副承旨尹弼秉坐直同副承旨金孝建坐注書徐有聞病一員未差假注書林景鎭仕鄭尙愚仕直事變假注書未差
정조 16년
申耆啓曰大司憲持平一員未差執義崔烜掌令沈鏗柳持平閔師宣呈辭監察茶時之意敢啓傳曰知道
정조 16년
申耆啓曰事變假注書林漢浩身病猝重勢難察任今姑改差何如傳曰允
정조 16년
承旨前望單子入之申獻朝落點
정조 16년
傳于金孝建曰漢城府堂上有實病人許遞前望子入之待下批牌招察任
정조 16년
左尹前望單子入之徐有大落點
정조 16년
傳于金孝建曰玉堂番次金羲淳一人長時鎭直揆以事面極爲苟簡在外及未肅拜人許遞前望單子入之待下批推移入直
정조 16년
玉堂前望單子入之校理李普天副校理李尙度宋祥濂修撰金翰東金熙稷副修撰朴宗來沈奎魯落點
정조 16년
尹弼秉啓曰新除授副修撰朴宗來沈奎魯方在罷散中何以爲之敢稟傳曰勿施前望單子入之
정조 16년
金孝建啓曰吏曹判書金履素參議徐邁修牌不進推考傳旨及罷職傳旨今方捧入而開政命下之後如是違牌不卽擧行事甚未安判書更卽牌招何如傳曰允
정조 16년
金孝建啓曰吏曹判書金履素再牌不進推考傳旨今方捧入而開政命下之後一向違傲不卽擧行事體所在極爲未安所當更請牌招而係是一日三牌何以爲之敢稟傳曰從重推考更卽牌招申飭開政
정조 16년
金孝建啓曰開政有命已至半日特敎申飭又復移時而吏曹判書金履素來詣朝房無意出肅屢度催促終不入來事體所在極爲未安從重推考何如傳曰允
정조 16년
有政吏批判書金履素進參判未差參議徐邁修牌不進左副承旨申獻朝進以李聖圭爲大司憲洪仁浩爲大司諫李周顯爲司諫金樂誠爲持平李洪載爲禮曹參判李命植爲判義禁李泰賢爲宗簿正柳匡天爲軍資正李日運爲奉常正任長源爲直講朴載淳爲典籍文躍淵爲典籍吳在文爲禮賓主簿趙明喆爲尙衣別提鄭東浚爲典醫提調徐龍輔爲尙衣提調成均博士盧橙學正李宗直學諭文鳳岐金景煥竝單付檢書官李藎模還差事承傳兵曹正郞洪大協仍任事承傳
정조 16년
兵批判書李秉模病參判李鎭復入直進參議李濟萬病參知金載翼病右副承旨尹弼秉進副護軍尹行履副司直申應顯鄭東浚尹行元李喆模金履禧李東埴竝單付
정조 16년
以禮曹參議望筒傳于申獻朝曰泮長與禮議通淸分爲兩岐之定式出於文學政事各取所長之意也苟非通才極望豈或朝通泮長夕通禮議金方行則旣是泮長且有伊時銓堂擧條雖不可以更通言至於李晩秀資歷甚淺出身未久而一時竝通殆若非此莫可者是豈當初定式之本意乎然以通淸之職有難無端拔去每欲提敎而姑置之觀此望筒除久任泮長及晩秀則副望卽單望其爲事體之苟艱甚矣晩秀只以先通之泮長施行此望筒更爲擬入內閣自是文學之職資歷當爲者擬於泮長則可矣若無政事才之出衆而可合籌同副提者切勿輕擬於佐貳之通以存器使之方事令銓曹知悉
정조 16년
以吏曹參判望筒傳于申獻朝曰前望單子入之待下批牌招察任
정조 16년
吏曹參判前望單子入之李在學落點
정조 16년
申獻朝啓曰新除授吏曹參判李在學方在罷散中何以爲之敢稟傳曰敍用
정조 16년
以慶尙監司鄭大容狀啓開寧縣民家失火事傳于尹弼秉曰被燒若是夥然各別顧助斯速奠接殘獨戶身布還上勿徵事回諭
정조 16년
申獻朝以弘文館言啓曰新除授校理李普天時在京畿楊州地修撰金翰東金熙稷時在慶尙道安東地經筵入番事緊請竝斯速乘馹上來事下諭答曰依啓
정조 16년
申獻朝以內醫院都提調提調意啓曰昨日本院醫女等以試講事齊到本院矣別監徐景式稱以年前與鍼醫女德愛相詰至有司謁手本被罪之事渠之受罪由於德愛以此含憾又復來詰或加毆打仍奪鍼筒折鍼破筒箇箇毁傷掖屬之與醫女爭鬨已涉犯科至於景式則前旣被罪猶不知戢又因前憾作拿至此而況德愛乃是差備待令醫女則渠何敢任自毆打又況所持之鍼所重自別則尤何敢打破所重之鍼乎究厥所爲萬萬驚駭其在懲礪之道自有當律徐景式移法司依律重勘何如傳曰允掖隷作拿之冒犯飭禁姑無論所持之鍼所重何如則無論知而故犯不知而誤犯其爲罪一也不但自有當律況厥漢兄弟以此等事嚴治未幾乃敢爲此逞憤下手之擧者可謂罔赦徐景式及景一爲先令該曹捉來各別嚴囚司謁及知而不告之掖隷鄭時弘亦爲捉來嚴囚待明朝開坐捧供可也
정조 16년
尹弼秉以兵曹言啓曰羽林衛將安宗厚身病猝重時月之內無望供職呈狀乞遞宿衛領軍之任不可久曠改差何如傳曰允
정조 16년
尹弼秉以備邊司言啓曰因掌令柳上疏批旨內薦獻大小麥事聞甚屑越此外又有如許物種乎苟欲釐正在所審愼令廟堂問于該寺卽爲草記祀享所用造果事爾旣來自太常必知委折亦令廟堂詳問草記事命下矣依下敎問于奉常寺則該寺牒報內以爲當初景慕宮薦新磨鍊時大小麥稻粱黍稷六種品以籍田磨鍊而每當六種薦新之時籍田未熟湖南先封故旣薦太廟不薦本宮事體未安不得已以湖南所封一體薦新於廟宮似或近於推移以用此後則各穀二升加磨鍊於湖南而籍田封進之規仍爲革罷實合事宜此後物種別無可以加磨鍊者造果上末所納本自精潔而況有昨冬飭敎之後每當祭享時本寺提調親進捧上則其精備可知雖以貢人言之若不預備而臨時貿得則在渠輩失利甚多雖欲不預備其勢末由貢價預賣事今若以七年條所賣者分排十年則在均廳無所失在貢人爲蒙惠而預下一條若或防塞則祭享諸物種進排之際貢人輩形勢實有艱窘難辦之慮恐不可一切防塞云矣蓋當初景慕宮大小麥六種薦新以籍田所收磨鍊而籍田與湖南節候有異湖南所封每先籍田則以此推移用之勢或然矣而揆以事面終涉屑越自今爲始籍田則不爲磨鍊六種穀各以二升加磨鍊於湖南實爲得宜造果上末提調旣已親捧貢人亦必預貿則臨時貿得之說想由於未諳裏面而臺言如此更加嚴飭使之十分務精在所不已至於預賣之一切防塞以該寺所報觀之實有行不得處只當依前而已預賣年條退限之請決不可開路以此知委該寺何如傳曰允
정조 16년
尹弼秉以訓鍊都監言啓曰本局把摠趙毅鎭身病甚重勢難察任改差何如傳曰允
정조 16년
金孝建以刑曹言啓曰因內醫院啓辭掖隷作拿之冒犯飭禁可謂罔赦徐景植及景一各別嚴囚司謁及知而不告之掖隷鄭時弘亦爲嚴囚待明朝開坐捧供事命下矣依傳敎別監徐景植徐景一鄭時弘司謁趙廷舜等爲先嚴囚之意敢啓傳曰知道
정조 16년
金孝建以刑曹言啓曰平安道徒流案中熙川郡充軍定配罪人趙台霖放事命下矣依傳敎趙台霖卽爲放送事分付道臣之意敢啓傳曰知道
정조 16년
壬子四月二十八日辰時上御重熙堂同副承旨入侍時同副承旨金孝建假注書鄭尙愚記注官金良倜承膺祚以次進伏訖上曰他承旨入侍出榻敎賤臣承命出傳右承旨申耆進伏命書榻敎曰政官牌招開政孝建曰同罪未敍人隨卽提稟事曾有定式矣前大司諫李喆模申耆前修撰洪大協旣已蒙敍除職而前掌令李之英韓興裕前校理尹序東前副校理李羽晉張至顯前修撰韓致應俱是同罪之人故敢此仰達矣上曰竝敍用可也出擧條命退承史以次退出
정조 16년
行都承旨金憙病行左承旨趙心泰坐右承旨申耆坐左副承旨申獻朝坐直右副承旨尹弼秉坐同副承旨金孝建坐直注書徐有聞病李海淸仕直假注書林景鎭仕事變假注書未差
정조 16년
申耆啓曰大司憲李聖奎牌招啓辭未下執義崔烜掌令沈鏗柳持平閔師宣呈辭金樂誠在外監察茶時之意敢啓傳曰知道
정조 16년
傳于申獻朝曰右承旨左副承旨入侍
정조 16년
以吏曹參議徐邁修牌不進罷職傳旨傳于趙心泰曰只推
정조 16년
玉堂前望單子入之副修撰李遇濟李相璜落點
정조 16년
傳于申獻朝曰禁直諸臣應製七言五十韻排律二中佐郞申光河檢書官朴齊家二下一承旨尹弼秉兼檢書官柳得恭更試後頒賞三上一兼檢書官李德懋三上二檢校直閣李晩秀各紙三卷筆五枝墨三笏賜給
정조 16년
以京畿監司徐鼎修狀啓玉山大嬪墓奉審過限後始爲擧行廣州府尹沈晉賢爲先罷黜事傳于金孝建曰本府數遞之弊不可不念該府尹爲先從重推考卿亦難免不能檢飭之失推考事回諭
정조 16년
傳于金孝建曰政官待開門牌招開政
정조 16년
申獻朝以弘文館言啓曰新除授副修撰李遇濟時在平安道江東縣任所經筵入番事緊請斯速乘馹上來事下諭傳曰依啓
정조 16년
大司諫洪仁浩疏曰伏以臣向在喉院得見重臣鄭昌順疏本忙投短章徑出禁扃而時値齋日疏未入徹旋蒙恩遞惶蹙交切重臣之疏專以洪樂安處問奏一款盛氣分疏不遺餘力而畢竟下語拶着臣身實不勝驚怖訝惑之至蓋臣於樂安之長書問啓等事初無一毫干涉之狀不待臣之仰首自鳴已蒙天日之俯燭而若其問奏委折不過承命而査究隨對而轉達而已其言之虛實其事之有無重臣當自知之臣何與焉今忽移怒噴薄遣辭深緊身腸同異何以揣知謀議綢繆何所指證苟其有自明之端則平說洞陳無所不可而必也抑勒蹈籍驅擠臣於坑穽而後方可爲其自辨之資乎反復思惟試莫曉其所以也雖然臣與重臣年位相懸世交且久固不欲過加聲氣費辭效尤重有傷於忠厚之風而其言旣不尋常所遭至爲奇怪在臣私義何敢以反顧無歉而晏然自在也哉仍念臣性本昏昧行又冥墑多年近密屢陷罪戾而每當拯拔全活之際輒蒙生死肉骨之恩闔門感泣常思隕結又因此不干之事橫被齮齕殆無餘地以臣孤弱之蹤旣多積忤於人若此不已幾何而不至於薤粉也今若憑恃寵靈冒玷榮途則臣之一身顚沛固不足恤而恐無以仰副天地父母愛欲生之德意也臣情到此寧不窮蹙自玆以後惟思杜戶自靖庶幾避遠駭機千萬不自意諫長除命忽下此際且惶且感宜卽叩謝以伸竭蹶之忱不但卽今情勢之非可論於官職去就而已頃年刊改之斥已成鐵限見職通擬之初不協銓議由前由後無路冒膺玆敢略入文字仰瀆崇嚴伏乞聖慈俯垂矜諒亟命鐫削臣職以快人心以靖私義焉臣旣不以臺閣自居豈容復有贅說而先事防患王政之所急務也有懷無隱微悃素自矢也事關目下憂憤亘中略此附陳惟聖明少垂察焉噫嘻朝綱日乖世道益壞怪鬼跳踉之輩無所不有而豈有知柳星漢無嚴叵測者哉以渠釁累之蹤過蒙拂拭之恩則惟當一心靡他少思報效而纔入臺地乃敢闖呈一疏遣辭閃忽用意回譎似騃而實慝欲巧而反拙一再展看不覺心寒而體粟渠疏中上款語渠旣知其所以然云爾則抑何心腸又焉敢曰不必然乎至於因噎廢食四字又焉敢指擬不倫萌諸心而發諸口乎此其爲罪誅殛猶輕而其中倡優女樂等說托以道塗之聽潛售眩惑之計讆言謊說旣自難掩其手脚奸情慝態不啻如見其肺肝夫動駕時之新恩自是循例故事則褻近之云無非架勒諸將臣之外營遊讌不過賁飾良辰則禁苑之稱全不近似況且都人士女之瞻羽旄而樂昇平者殆同家傳而戶誦則今乃以數句冷語指無謂有略綽說去有若得之於閭巷一二談者之口徒欲謄傳於八方至謂貽累於大德究其心術節節痛惋設令渠果有敢言之心則前疏登徹間以數日而忽又再疏擧措慌亂首尾混圇排布陰巧渠亦人耳是豈臣分之所敢出哉是宜明覈嚴處以爲防微堲奸之道而不惟不加之罪乃反賜批溫諄此固出於大聖人天地之度河海之量無所不容而昨奉憲疏之批尤仰聖意之攸在然而此等譸張凶醜之類諉以鄕闇有所寬恕不思所以嚴繩而痛懲則集霰履霜慮無不至而一部明義竊恐無地可讀思之及此寧不懍然臣謂前正言柳星漢爲先施以絶島定配之典俾王綱無紊亂萌永杜宜矣日昨掌憲之疏語意糢糊殆若塞責勘律太寬無曲護臺閣論事豈容如是聽聞駭嘆誠非細故掌令柳亦施譴削之典斷不可已也臣無任屛營祈懇之至以洪仁浩上疏傳于申耆曰除在外實病無異單望雖已點下向於重臣疏後但當蹙伏俟勘以盡無辯之義焉敢曰然曰否拖長自引尤何敢揚揚自處以言官尾附言事本職遞差原疏還給
정조 16년
獻納朴瑞源啓曰請爲奴罪人河翼龍亟令王府設鞫得正夬正王法措辭見上請金甲島爲奴罪人克泰更令王府嚴鞫得正夬正王法措辭見上請逆賊尙魯亟施孥戮之典措辭見上噫嘻臺閣之許以風聞卽措官師相規而言也然風聞如或爽實本事專出搆捏則隨其輕重而責之罪之亦朝家務實之政也至若君德上事人臣進言克勤克敬必以見聞之所眞的者據實指陳以冀其亟回天心者無他誠而已矣日前柳星漢一疏從頭至尾何其閃忽陰慝萬萬叵測之甚也講筵一事如欲陳戒何患無辭而乃敢提出不忍聞之說轉及不敢言之地肆然以微意廢食等語濡筆寫去雖在於敵以下尙不忍以似此絶悖之言容易加之況爲今日臣子而萌心發口投匭於吾君之前乎臣於此不敢覼縷索言以慼我聖心而義理之湮晦人心之巧憯言之不覺痛心至於下款一句語渠又忍以此事厚誣我殿下耶嗚呼以我殿下之情事少涉紛華初不留意御極以後未嘗有一毫彷彿於此等事凡厥臣庶莫不知之詳而信之篤則渠何敢托以巷傳指無謂有登諸章奏眩感聽聞乎渠之爲說卽指燈夕春苑諸將臣遊衍云云而春苑處所旣在禁門之越邊將臣遊衍不過佳辰之例套則顧何關於聖躬而今其疏以闕外春苑謂之以禁苑有若眞箇女樂雜進闌入於肅肅淸禁者然此疏一出入方駭惑古今天下寧有是耶固知萬目之所親睹萬口之所眞傳斷無信聽之理且禁門之出入上自搢紳下逮輿儓亦皆有目聖上之無此事人孰不知而竊恐不親睹不眞傳者只見其疏以訛傳訛駭惑轉甚此而不思所以辨明則已非秉彝之所同得而以殿下之情事而受此誣尤豈非群下之所隱痛者乎噫事係君上之政令得失者如其有也直陳無隱惟患其言之不骨鯁而如其無也雖在毫末之微當伏爽失之誅況今星漢之疏變幻其處所架鑿其空虛勒歸之於君父外借匡救之名內售疑亂之計渠北面於殿下者而厚誣君父至此之極乎究厥心腸節節凶悖髮豎膽掉不能自定今若不痛辨之嚴討之則君誣無可雪之期倫綱有墜地之嘆言念及此不覺凜然而心寒請前正言柳星漢亟令王府嚴鞫得情快正典刑以洩輿憤新除授司諫李周顯時在全羅道全州地司憲府持平金樂誠時在京畿龍仁地請竝斯速乘馹上來事下諭答曰不允柳星漢事向批中以上款事歸之於鄕闇下款事付之以可供一笑予豈故爲此慰藉之辭以效顚倒之術也人情上下無間則人以無根沒捉之說托以責善橫勒於己己乃內懷怏怏外示詡詡依舊淋漓不露畦畛則此果曰難人乎小人乎是何異於衣汚之不濯面垢之不頮程叔子斥以矯情者乎至於君人之度反於是捨却他一己字廣開不諱之門翕受無隱之言藏疾如山藪納汚如江海使人人得以盡其所蘊者譬若群飮于河各盡其量設或間有極孟浪太不近理之說可怒在彼於我何有今番事亦然況上款事猶不欲深看於文字以鄕闇闊略之外此悠悠之談何患乎遠邇不發蒙也不允下諭事依啓
정조 16년
壬子四月二十九日卯時上御重熙堂右承旨左副承旨入侍時右承旨申耆左副承旨申獻朝假注書林景鎭記注官金良倜承膺祚以次進伏訖上命讀公事書判付訖上曰中宮殿字內隱溝塡塞卽令戶曹修築可也耆曰紫門監所掌矣上曰從便爲之可也仍命退以次退出
정조 16년
行都承旨金憙病行左承旨趙心泰坐直右承旨申耆坐左副承旨申獻朝坐右副承旨尹弼秉坐直同副承旨金孝建坐注書徐有聞病李海淸仕直假注書林景鎭仕事變假注書宋知濂仕
정조 16년
趙心泰啓曰備邊司郞廳來言今日賓廳日次而大臣俱有身病不得會云矣敢啓傳曰知道
정조 16년
申獻朝啓曰判義禁李命植除拜後過三日不爲出肅依定式推考警責仍卽牌招察任何如傳曰允
정조 16년
傳于申耆曰傳香承旨馳詣宗廟景慕宮奉審嫡奸以來
정조 16년
金憙啓曰吏曹判書金履素陳疏入啓參判李在學參議徐邁修牌不進推考傳旨及罷職傳旨今方捧入而開政命下之後如是違牌不卽擧行事甚未安參判更卽牌招何如傳曰允
정조 16년
以吏曹參議徐邁修牌不進罷職傳旨傳于申耆曰只推
정조 16년
林漢浩改差代以宋知濂爲事變假注書
정조 16년
傳于申耆曰前直閣南公轍敍用仍任前職
정조 16년
申耆啓曰吏曹參議徐邁修旣有只推之命一體牌招何如傳曰允
정조 16년
有政吏批判書金履素牌不進參判李在學參議徐邁修右副承旨尹弼秉進以林蓍喆爲大司諫金履素爲同經筵洪就榮爲江西縣令尹序東爲江東縣監李東埴爲奉常判官
정조 16년
再政以李洛秀爲衿川縣監知經筵金履素同經筵宋載經
정조 16년
兵批判書李秉模病參判李鎭復病參議李濟萬病參知金載翼入直進行左承旨趙心泰進副司直李亨元洪仁浩李魯述副司果李殷模申馥以上竝單付
정조 16년
傳于申耆曰未下直守令皆令當日辭朝
정조 16년
申耆啓曰未下直守令皆令當日辭朝事命下矣衿川縣監李洛秀兩司俱未署經云除在外外未肅拜呈告人員竝卽牌招以爲署經之地何如傳曰允
정조 16년
以平安監司洪良浩狀啓平壤府民家失火事傳于申獻朝曰應式外卿其拔例顧助斯速奠接後狀聞中戶新舊還停退小戶與身布竝勿徵事回諭
정조 16년
執義崔烜掌令沈鏗持平閔師宣啓曰請爲奴罪人河翼龍亟令王府設鞫得情夬正王法措辭見上噫嘻痛矣柳星漢之罪可勝誅哉其疏中上款講學之說雖托陳戒之名而實犯至重之地閃忽隱映窮凶絶悖嗚呼殿下之不忍頻御經筵旣有年前筵敎凡在廷臣孰不掩抑今若溯本而追提此固聖心之所不忍聞群下之所不敢道者也殿下以講筵體重不欲全廢時或抑情臨筵開講玉音之凄然天顔之愀如登筵諸臣亦皆仰覩退相傳說今其疏所謂別有微意而然云者陰加譏斥顯帶嘲訕此豈有一分臣分者所可萌心而發口者哉古之門人猶廢蓼莪今之凶徒反肆侮弄渠亦人耳何忍爲此至於因噎廢食等說雖在敵己事關敬重則猶當審愼今以我聖上孺慕之情事歸之於因噎斥之以廢食究其旨意論其罪犯鄒聖無禮之訓在渠的當漢法不敬之誅猶屬薄勘此而置之將何以振君綱而勵臣分乎又其下款兩條伊日動駕觀光者多新恩之前導倡夫之後隨我東之俗自古已然其所爲說亦甚妄錯女樂雜入云者向日懸燈之夕各營將臣俱會果有張樂之事而此不過昇平之美事雖在將臣不足爲過顧何關於聖德之累而渠敢做出禁苑之說故作疑眩之計其所設心誠亦巧且慝矣聞其遊衍之處卽所謂放馬苑而苑在闕門之外則謂之禁苑此非厚誣聖躬而何伏惟我殿下恒抱終身之慕不有南面之樂聲色之不邇國人所共欽嘆者而今者星漢忍爲此架鑿之說必欲售譸張之計嗚呼其亦不道之甚矣雖以我聖上納汚藏疾之量欲付之於鄕闇供笑之科而其上下款至凶至悖之說思之又思不覺髮豎而膽掉如此之類若不嚴討而痛懲之一日容貸於覆載之間則義理湮晦人心陷溺世道將不知至於何境豈不大可憂哉請柳星漢亟令王府設鞫嚴問究覈得情夬施當律以洩輿憤答曰不允
정조 16년
趙心泰以備邊司言啓曰頃因摘奸宣傳官書啓延豊安富驛失火民人等元恤典以租代給委折準折與否査實報來後稟處之意覆啓分付矣卽見忠淸監司朴天衡所報則枚擧該邑牒報以爲當初元恤典分給時以米出給則被燒民人等所告內驛村許多馬匹與牛隻無路喂養依年前例以精實租準折受去舂正出糠以爲馬料之資實爲便好云故以精實租準折磨鍊分給爲辭矣該倅之有罪無罪只在於恤典之準折與不準折而今此査報旣如是明白則恐不可以不給本米遽議遞易今姑安徐且觀來頭奠接勤慢處之之意分付道臣使之嚴飭何如傳曰允
정조 16년
趙心泰以兵曹言啓曰今日初昏時蠶頭近處有火光不勝驚駭發遣入直校卒使之執捉以來則回告內自禁營已爲捉去故仍卽捉來査問委折則黃海道谷山府居李性白稱名人而所供內己酉年因判書尹塾奉進家藏御製而尙未蒙處分故乃有此擧欲達天聽云矣烽臺不遠之地有此放火之擧論其罪犯不可尋常處之令攸司依律處斷該營雖爲捕捉常時不能檢飭之失在所難免該營大將李漢豐推考何如傳曰允紀綱所在民習可駭若用徒配之本律則何以戢後而懲他乎下送該道令道伯大張威儀回示民衆烽燧亦係軍務事嚴棍遠島充軍若能致察初昏豈敢若是乎參軍禁松軍等令禁將嚴棍重治後草記可也
정조 16년
左議政蔡濟恭箚曰伏以人心日陷彝倫日晦致有柳星漢之疏矣嗚呼渠雖蟣蝨賤品獨非立殿下之庭食殿下之祿者乎乃敢蔑棄彝倫公肆悖口無一分嚴畏怵惕之心此實朝廷之變怪聖世之亂賊臣於此目不忍見口不忍言惟有憤淚縱橫而以其不忍見不忍言之故又不忍泚筆論勘打破其凶肚則是負吾君也非臣分也臣豈忍爲此蓋其疏語閃忽迷歲驟看雖未易解細究脈絡則上款所稱別般微意豈非上犯至敬之處因噎廢食又豈非故逼莫重之地乎微意二字渠固自爲謎語因噎等句此正莫掩凶腸當時凶賊之譸張固是有爲而爲而今日餘習之復蹈未知何爲而然也伏想殿下以日瞻月覲之孝思此等凶悖之語忽復至前聖心之隱痛丙枕之驚悚當復如何區區寸忱念之及此實欲無生況其下款所稱禁苑女樂以千虛萬謊之說公然筆之於書者以臣愚見決知其設心造言尤極叵測噫人臣之進言於君父苟有衮闕何事之不可摘何言之不可爲而至若以虛爲實以無爲有雖於同朝搢紳之間猶以誣人律施之況我聖上自御極以後長時銜哀不近紛華內而閭巷匹庶外而八方民生夫孰不知之而今乃假稱巷傳忽以女樂二字搆虛爲說此固人臣之死罪而其所造謀若無他腸則以聖人包荒之量歸之鄕闇之科不害爲藏藪之大度而今其語脈隱然上接於微意因噎等句語其所誣逼不但及於聖躬而已興言至此膽安得不掉心安得不腐乎臣病在床褥萬念都灰而懷忠秉義奮不顧身之心終有所銷磨不得玆敢泣血陳籲伏乞聖上亟命訊鞫星漢快施當律以扶彝倫以嚴邦憲千萬幸甚日前前掌令柳之疏外雖以論斥爲名若其措語則無一字提及本疏顯有愛惜顧護之態專無鷹鸇逐雀之心此不嚴勘其何以勵臺風而闡名義乎臣謂柳亟施刊改之典宜矣答曰省疏具悉卿懇柳星漢事卿之箚語不啻俄發臺言之比而卿之所見雖如此昨日臺批中措辭敷示者不惟惜其官名細究本情決似必然歸之於鄕闇者不亦可乎尾陳柳事新入臺閣之人也何足深罪乎仍傳曰此批答遣史官傳諭
정조 16년
右議政朴宗岳箚曰伏以噫嘻今日人心世道可謂末如之何而至於柳星漢疏而極矣上款云云拶逼於不敢言不忍言之地而有若相難而相詰者然爲人臣苟有一分人心則何敢以此箇意思橫着肚裏而發之口而筆之書乎雖於敵以下不宜若是之無禮況君臣之際如天地之截然而凌分犯紀莫此爲甚下款云云千不近萬不似駕虛而鑿空以無而爲有上誣君德下感衆聽雖丙丁以前譸張之習亦不敢出此也吁亦痛矣臣讀之未半口呿而心寒古人有言曰見無禮於君則如鷹鸇之逐鳥臣策名委質目見無禮而不能效逐鳥之義則可以人而不如乎臣雖不忠無狀豈忍爲此然而上款則欲言而涕先下欲書而心已折不忍形之文字言語以慼我聖心故姑且含憤忍痛杜口結舌而至於下款則我聖上養德春宮二十年仁孝恭儉之德有足以動天地而感鬼神粤自御極以來盛德大業史不勝書而臣愚死罪竊以爲不通聲色尤有光於天下萬世非但如成湯之出於天性而卽是有政事而然也鼎鐺尙有耳凡厥含生孰不聞而知之而何物星漢因何人所傳而從何處得聞耶若曰爲人所欺則奏御文字何等敬謹而敢爲此萬萬虛謊之說乎若曰白地造言則國家造言之律焉得免誣天罔上之罪乎於斯二者必居其一似此凶悖之輩決不可仍置也明矣柳之疏論雖涉鶻崙呑棗而亦可謂彝性之不泯臺啓之聲討極其纖悉該備亦可見公議之沸騰矣及伏見聖批縷縷下敎上款則歸之鄕闇下款則付之一笑而深體天地之仁務從山藪之藏臣忝叨仰成之地固當將順之不暇而關係甚重誣逼何如惟彼一星漢固不足道而臣之所大懼者世道日益下人心日益渝堂堂國家將不知稅駕之所臣雖不以大官自居而義同休慼不敢不有懷畢陳伏乞聖明更加三思亟允臺啓以靖世道以鎭人心千萬幸甚取進止答曰省箚具悉卿懇左揆之批亦言之何惜一柳星漢而有昨日臺批乎所請不允仍傳曰此批答遣史官傳諭
정조 16년
吏曹判書金履素疏曰伏以日前柳星漢一疏全篇旨意閃忽陰憯上款則語犯莫重下款則事屬厚誣今日北面於殿下者孰不駭痛憤惋直欲無生也哉噫從古人臣之以講筵陳戒者莫不以君德成就治道汚隆丁寧反復而惟彼星漢則忍以不忍聞之說敢及不敢言之地至以別有微意所以然不必然因噎廢食等許多凶悖之語肆然沘筆視若陳戒之茶飯進言關鍵苟非肚腸之自來包藏則名以告君之辭而無倫叵測至此之極耶外面則假托陳勉裏面則公肆不道其所以萌心發口者實是亘古亘今所未有之至妖至慝也以義理則陷溺以倫常則斁塞卽此一款萬剮猶輕臣所以腐心刺骨誓不與共戴者實有甚於下款之厚誣而亦不敢拖長其說重慼我聖心也至若下款事以殿下情事受今日厚誣天下寧有是耶節節隱痛莫測其旨意所在矣此際得聞星漢以臣與諸將臣燈夕之遊歸之衮闕公肆倡說云臣於是益不勝其萬萬痛駭丕擬一番痛斥仍以告絶乃以書要見則渠果逆料邀來之意張皇爲說盛氣而答之遣辭之抑勒用意之巧猾百倍於疏中句語臣不敢一一枚陳反自陷於猥屑之科而其中地非內苑駕非親臨而見者駭惑遠近傳播一句語卽渠斷案旣曰地非內苑則遠近之所播何事駕非親臨則見者之駭惑何故話粧兩截意欲群眩者苟非逆肚從出何其假飾至此哉蓋其凶計至出於此則書中所以罪臣以承順責臣以引咎者其意雖在專誣衮闕而外面驟看猶屬餘意至於初不知聖上至痛在心本自無意於此等事十七年如一日春苑事尤未及深思之語尤萬萬痛惋尤萬萬駭惑嗚呼惟我殿下之於紛華一事初未嘗留接於宸聰者非直爲成陽不邇之盛而已凡今日爲殿下臣子者語到此事孰不爲之傳誦於邑書之史冊垂之來許亦必有掩卷太息者則噫彼星漢亦我聖上陶甄生成中一物而今忍假虛爲實捏無謂有始敢登諸疏章終敢張大書辭必欲實聖躬之過而後已從古悖逆之類亦果何限而豈有知今日星漢者哉殿下之無意此等事十七年如一日渠旣覺之地非內苑駕非親臨渠又知之云而末乃拈出春苑東未深思等語者究厥心腸何異於梟獍之惡音而蛇虺之毒螫哉變幻之不足隱映之不足掩翳我殿下情事勒成我殿下闕失渠亦人耳豈忍爲此設如渠言遊在春苑春苑之於閟宮地勢懸殊局面判異隔以複岡限以重垣本非可以密邇言而況臣等所遊之處卽宣仁門越邊放馬園也廐乘牧養於此行人休息於此京城士女之結伴嬉遊大小新恩之張樂飾喜者莫不由此而過而未聞有譏議之及焉則今此加以禁苑之稱售其捏逼之計者又豈忍爲此況渠疏批旨一下辭敎惻怛雖使他人奉讀猶不禁感涕之無從渠又諉之以初則不知承批始覺而全無怳然悟怵然懼之意乃以處所之如此遊讌之如彼鋪張爲說務修其狠毒之習以實其厚誣之言旣筆之於書又播之於衆人之憯慝胡至此極噫柳寬名相也請設三九令節賁飾太平著爲令式則臣等伊日之遊亦不過佳辰例事而自黃昏至二鼓轉到鍾街已各罷歸則事在臣等直斥臣等容或可也而抑何心腸始旣勒歸於衮闕終又裒益於私簡謂天可欺謂人可誣內疑亂外施粉飾責臣勸臣有若據義惟恐其事之或虛其誣之不著是何蔑天理而無臣節至此之甚也臣自見此書髮豎膽掉骨戰體粟晝則忘食夜則忘寢分義道理只有上聞一事而以其私書之故怵畏煩屑囁嚅趑趄以至于今臣罪至此尤合萬戮臣若徒事秉義斥絶而不思沬血聲討則主辱臣死之義掃地盡矣將何以自立於橫目之列乎言念及此直欲溘然玆敢席藁私次冒萬死洞陳之伏乞聖明亟允臺啓出付星漢於王府設鞫得情明正典刑仍置臣誅殛之典以爲爲人臣負罪緩討者之戒焉臣侵夜治疏待曉將呈此際政命又下天牌儼臨顧今俟罪之蹤實無進身之路隨詣禁扃徒犯違傲此又臣死罪臣無任屛營祈懇之至答曰省疏具悉卿其勿辭行公